Citroën Visa

Το Citroën Visa ήταν ένα 5-πορτο αυτοκίνητο πόλης της κατηγορίας Β, που παρήχθη από τη γαλλική αυτοκινητοβιομηχανία Citroën, από τον Ιούνιο του 1978 έως τον Οκτώβριο του 1988. Αντικατέστησε τα εμφανώς γηρασμένα πλέον Citroën Ami και Citroën Dyane. Αρχικά επρόκειτο να αντικαταστήσει ταυτόχρονα και το κλασικό Citroën 2CV, με παράλληλη διατήρηση πάντως του 2CV στην παραγωγή, αλλά και τα δυο μοντέλα αντικαταστάθηκαν τελικά από το Citroën AX τον Οκτώβριο του 1986, ενώ ειδικότερα το 2CV συνέχισε να παράγεται έως τον Ιούλιο του 1990. Συνολικά κατασκευάστηκαν 1.254.390 αντίτυπα σειράς Visa στα 10 έτη παραγωγής του μοντέλου.

 Βασικά στοιχεία 

Το Visa έφτασε στις αγορές της Ευρώπης στα τέλη Σεπτεμβρίου του 1978, λίγο μετά την έναρξη της παραγωγής του, ενώ η δεξιοτίμονη έκδοση κυκλοφόρησε για πρώτη φορά στο Ηνωμένο Βασίλειο στα μέσα του 1979.http://news.google.com/newspapers?id=SAI-AAAAIBAJ&sjid=cUkMAAAAIBAJ&pg=5910,4829885&dq=chrysler-horizon&hl=en Τεχνικά, το αυτοκίνητο ήταν παρόμοιο του Peugeot 104, με το οποίο μοιραζόταν πολλά εξαρτήματα και μάλιστα υπάρχουν πολλά κοινά ανταλλάξιμα μηχανικά μέρη μεταξύ των δύο μοντέλων, αν και το Visa δεν κυκλοφόρησε ποτέ ως 3-πορτο hatchback, παρά μόνο ως 5-πορτο, ενώ και η αισθητική του ήταν εντελώς διαφορετική, σε βαθμό που ο εξωτερικός παρατηρητής να μην μπορεί να αντιληφθεί τη συγγένεια.

Εκτός της στάνταρ 5-πορτης hatchback εκδοχής αμαξώματος του Visa, διατέθηκε επίσημα και ως καμπριολέ (cabriolet) το διάστημα 1983 - 1985, ως Visa Décapotable, από το οποίο μόλις 2.633 αντίτυπα παρήχθησαν, που βασίστηκε στο Visa 11RE και παραδόξως, αν και επρόκειτο για κάμπριο, ήταν 4-πορτο. Η εκδοχή αυτή κατασκευάστηκε μέσω σχετικής παραγγελίας της Citroën στον οίκο Heuliez και ήταν ένα από τα πολύ λίγα ημι-κάμπριο που κατασκευάστηκαν εκείνη την περίοδο: το αμάξωμα διαθέτει ένα υβριδικό κάμπριο σταθερού προφίλ με τις πόρτες και τα πλαίσια των παραθύρων να παραμένουν άθικτα, μια δομή που είναι γνωστή ως semi-convertible ή cabrio coach. Το cabrio ήταν βαρύτερο και πιο αργό από το αντίστοιχο 5-πορτο hatchback και κόστιζε 50% περισσότερο από αυτό.Visart, Etienne, ed. (7 February 1985). "Katalogusprijzen" [Catalog Prices]. De AutoGids (in Flemish). Vol. 6, no. 140. Brussels, Belgium: Uitgeverij Auto-Magazine. pp. A5–A8.

Επίσης, το μοντέλο προσφέρθηκε και ως 2-πορτο επαγγελματικό mini-van, μολονότι αυτή η εκδοχή κυκλοφόρησε, παρομοίως, σε περιορισμένα αντίτυπα. Αρχικά, είχε σχεδιαστεί και εξελιχθεί επίσης και μια 4-πορτη σεντάν εκδοχή, η οποία όμως δεν έφτασε ποτέ στην παραγωγή.

Υπήρξαν και αγωνιστικές εκδόσεις του μοντέλου, που κατασκευάστηκαν επίσημα από την ίδια την εταιρεία. Από αυτές, η Chrono (ισχύος 135 hp) του 1982 και η Mille Pistes 4 x 4 (1.000 Pistes 4 x 4) του 1983 γνώρισαν μεγάλη επιτυχία σε αρκετά ράλλυ.

 Βελτιώσεις 

Τον Μάρτιο του 1981, έγινε μια αισθητική ανανέωση σε όλες τις εκδόσεις του Visa, που του προσέδωσε ένα πολύ πιο σύγχρονο προφίλ και καλύτερη αεροδυναμική. Την άνοιξη του 1984, το μοντέλο απέκτησε και μια έκδοση με κινητήρα ντίζελ, κυβισμού 1.7 λίτρων, που γνώρισε μεγάλη εμπορική επιτυχία στη Δυτική Ευρώπη. Αντιθέτως, δεν εισήχθη ποτέ στην Ελλάδα, ούτε καν από παράλληλες εισαγωγές, καθώς τα έτη παραγωγής αυτής της έκδοσης απαγορευόταν εντελώς η εισαγωγή πετρελαιοκίνητων αυτοκινήτων ιδιωτικής χρήσης στη χώρα.

Επίσης, το 1987 η Citroën προσέθεσε και μια καταλυτική έκδοση του βενζινοκινητήρα των 1.360 cm³, με ισχύ 55 PS (40 kW), η οποία κυκλοφόρησε σε αγορές με αυστηρότερες προδιαγραφές καυσαερίων.Automobil Revue 1987, p. 232. Να σημειωθεί ότι το Visa δεν προσφέρθηκε ποτέ με αυτόματο κιβώτιο.

 Αντικατάσταση του Visa 

Ο διάδοχος του Visa εισήχθη τον Οκτώβριο του 1986 και ήταν το πολύ πιο σύγχρονο Citroën AX. Επειδή όμως το AX αρχικά προσφερόταν μόνο ως 3-πορτο hatchback, ενώ το Visa σε όλη την καριέρα του ήταν αποκλειστικά 5-πορτο, η παραγωγή του Visa συνεχίστηκε για 2 έτη ακόμα, παράλληλα με το AX. Τελικώς, τον Σεπτέμβριο του 1988 προστέθηκε και η 5-πορτη εκδοχή του AX και αυτό είχε ως αποτέλεσμα τη λήξη της παραγωγής του Visa έναν μήνα μετά, τον Οκτώβριο του 1988.

 Αναφορές 

 Βιβλιογραφία 
 Revue Technique Automobile n° 386, Citroën Visa, Visa II moteur bi-cylindre.
 Revue Technique Automobile n° 387, Citroën Visa et C15 tous types 4 cylindres essence sauf GTI.
 Revue Technique Automobile n° 470, Citroën Visa Diesel et C15D.

 Εξωτερικοί σύνδεσμοι 

 Αφιέρωμα στο Citroën Visa από το Citroënet (στα αγγλικά)
 www.ultimatespecs.com/ Citroën Visa (στα αγγλικά)
 www.citroenorigins.co.uk/en/ Citroën Visa (στα αγγλικά)
 www.citroenorigins.fr/ Citroën Visa (στα γαλλικά)
 www.citroenorigins.co.uk/en/ Citroën Visa 1000 Pistes 4 x 4 (στα αγγλικά)
 www.citroenorigins.fr/ Citroën Visa 1000 Pistes 4 x 4 (στα γαλλικά)
 www.carfolio.com/ 1983 Citroën Visa 1000 Pistes
 La Visa Super au banc d'essai de l'Auto-Journal (15/11/1978)
 www.garage2cv.de/ Citroën Visa

Visa
Κατηγορία:Αυτοκίνητα πόλης
Κατηγορία:Γαλλικά αυτοκίνητα
Κατηγορία:Αυτοκίνητα ράλλυ